उन्होंने कहा कि खुफिया पेशेवरों समेत सभी अमेरिकियों को खुलकर बोलने की कीमत चुकाने को लेकर चिंता करने की जरूरत है। मेरे सिद्धांत सुरक्षा सुविधाओं से कहीं बढ़कर हैं। मेरा रुख नरम नहीं होगा। इससे एक दिन पहले ब्रेनन ने व्हाइट हाउस की पूर्व सहयोगी रही ओमारोसा मेनिगॉल्ट न्यूमैन के खिलाफ आपत्तिजनक टिप्पणी करने के लिए ट्रंप की आलोचना की थी। ट्रंप ने कहा कि ब्रेनन का इतिहास ऐसा रहा है जो उनकी निष्पक्षता और विश्वसनीयता पर सवाल उठाता है। राष्ट्रपति ने कहा कि वह सरकारी अधिकारियों की गोपनीय सूचनाओं तक पहुंच की समीक्षा कर रहे हैं और राष्ट्रीय खुफिया एजेंसी के पूर्व निदेशक जेम्स क्लैपर, एफबीआई के पूर्व निदेशक जेम्स कोमे, एनएसए के पूर्व प्रमुख माइकल हेडन, पूर्व कार्यवाहक अटॉर्नी जनरल सैली येट्स और पूर्व राष्ट्रपति बराक ओबामा के राष्ट्रीय सुरक्षा सलाहकार सुजान राइस और अन्य के खिलाफ कार्रवाई का आकलन कर रहे हैं। ट्रंप ने बयान में कहा, जिनके पास अब भी सुरक्षा मंजूरी है, उनकी मंजूरी रद्द की जा सकती है और जिनकी पहले ही रद्द हो चुकी है वे फिर से उसे बहाल नहीं करवा पाएंगे। इन कार्रवाईयों के जरिए ट्रंप के अपने राजनीतिक आलोचकों को निशाना बनाए जाने को लेकर पूछे गए सवाल पर सैंडर्स ने ‘नहीं’ में जवाब दिया।